ระวังสับสนกับ ยานพาหนะแก๊สธรรมชาติ (NGV)

**แก๊สธรรมชาติอัด** (อังกฤษ: Compressed Natural Gas, CNG) เป็นเชื้อเพลิงจากซากดึกดำบรรพ์อีกชนิดหนึ่งเช่นเดียวกับ น้ำมันเบนซิน น้ำมันดีเซล และ แก๊สปิโตรเลียมเหลวสำหรับใช้เป็นพลังงานสะอาดทดแทนการใช้น้ำมันเชื้อเพลิงปกติ มีใช้กับพาหนะได้ เช่น รถยนต์ รถบรรทุก รถตู้ รถประจำทาง เป็นต้น ราคาถูกกว่าน้ำมัน และ ช่วงที่น้ำมันมีราคาสูงมาก จึงมีผู้นิยมใช้เพิ่มขึ้นอย่างสูง

การผลิต
-------

ใช้แก๊สธรรมชาติ (ส่วนใหญ่เป็นมีเทน) มาอัดจนมี ความดันสูง ประมาณ 3,000 ปอนด์/ตารางนิ้ว (เป็นแรงดันที่ค่อนข้างสูงมากเท่ากับ 200 เท่าของ ความดันบรรยากาศ) แล้วนำไปเก็บไว้ในถัง ที่มีความแข็งแรง ทนทานสูงเป็นพิเศษ

ระบบที่ติดตั้ง
--------------

เครื่องยนต์เบนซินแบ่งการทำงานเป็น 2 ระบบ คือระบบหัวฉีด และระบบดูดแก๊ส ระบบดูดแก๊สเหมาะกับรถยนต์รุ่นเก่าที่ใชัระบบจ่ายน้ำมันแบบคาบูเรเตอร์ ระบบนี้บำรุงรักษาง่าย คุ้มทุนเร็ว ส่วนระบบฉีดแก๊สเหมาะกับรถยนต์รุ่นใหม่ที่ใช้ระบบการจ่ายน้ำมันด้วยหัวฉีด ซึ่งเป็นระบบทันสมัยกว่า ให้อัตราการเร่งเครื่องยนต์ใกล้เคียงกับการใช้น้ำมันเบนซินมากกว่าระบบดูดแก๊ส อัตราการประหยัดเชื้อเพลิงต่อวันคุ้มกว่าระบบดูดแก๊ส สำหรับการติดตั้ง เอ็นจีวี ในเครื่องยนต์เบนซินสามารถเลือกใช้ เอ็นจีวี หรือเบนซินก็ได้ เพียงกดปุ่ม หรือเปลี่ยนเองตามโปรแกรมที่ตั้งไว้

ในเครื่องยนต์ดีเซลขนาดใหญ่ เช่น เครื่องยนต์รถสิบล้อ หรือ เครื่องยนต์ในเรือ หากต้องการจะติดตั้งแก๊สธรรมชาติอัด สามารถทำได้เช่นกัน โดยสามารถทำได้ 2 แบบ

1. ใช้วิธีผสมระหว่าง แก๊สธรรมชาติอัด กับ ดีเซล อัตราส่วนผสม ขึ้นอยู่กับความสามารถของเครื่องยนต์แต่ละตัว
2. ใช้วิธีดัดแปลงเครื่องมาใช้แก๊สธรรมชาติอัด 100% หรือช่างเรียกว่า การแปลงเพศเครื่อง ติดตั้งการจุดระเบิดด้วยหัวเทียน แต่ไม่สามารถกลับไปใช้น้ำมันดีเซลได้

ถังแก๊ส
-------

ปัจจุบันมีการผลิตถังแก๊สอยู่ 4 ประเภท ได้แก่

1. ถังที่ทำด้วยเหล็ก หรือ อะลูมิเนียม
2. ถังที่ทำด้วยเหล็ก หรือ อะลูมิเนียม และหุ้มด้วยวัสดุใยแก้ว หรือ เส้นใยคาร์บอน
3. ถังที่ทำด้วยแผ่นอะลูมิเนียมที่บางกว่าชนิดที่ 2 และหุ้มด้วยวัสดุใยแก้วหรือเส้นใยคาร์บอนตลอดตัวถัง
4. ถังที่ทำด้วยแผ่นพลาสติกและหุ้มด้วยวัสดุใยแก้วและเส้นใยคาร์บอนผสมกันวัสดุใยแก้ว (Fiberglass)

ส่วนการระเบิดนั้น หากระบบแก๊สยังอยู่ในสภาพดี ทำงานได้เป็นปกติ จะไม่เกิดขึ้นอย่างแน่นอน เนื่องจากเมื่อแก๊สรั่วจะพุ่งออกมาแล้วฟุ้งกระจายขึ้นไปในอากาศอย่างรวดเร็วทำให้ไม่ลุกไหม้ ระเบิด และเรื่องของการทนความดัน ถังทุกใบทนความดันได้ถึง 2.5 เท่าของความดันปกติ ต่อให้มีไฟมาเผาถังแก๊สก็จะไม่มีอันตราย เพราะวาล์วหัวถังก็ระบายแก๊สออกมาจากถัง โดยอัตโนมัติ

การใช้แก๊สธรรมชาติทั่วโลก
-------------------------

รถโดยสารประจำทางขององค์การขนส่งมวลชนกรุงเทพที่ใช้แก๊สธรรมชาติอัด
จากการสำรวจในปี พ.ศ. 2553 พบว่า ประเทศปากีสถานมีการใช้สูงสุด ตามมาด้วย อิหร่าน อาร์เจนติน่า บราซิล และอินเดีย มียานพาหนะที่ใช้แก๊สธรรมชาติอัดมากเป็นอันดับต้น ๆ ของโลก ปากีสถานยังมีสถานนีบริการฯมากที่สุดในโลกกว่า 3,600 แห่ง กลุ่มผู้ใช้หลักเป็นรถส่วนบุคคลซึ่งได้เปลี่ยนมาใช้แก๊สธรรมชาติอัดมากขึ้นเพราะราคาถูกกว่าเมื่อเปรียบเทียบกับน้ำมันเบนซิน เฉพาะรถหรูหราและรถของหน่วยงานของรัฐเท่านั้นที่ยังใช้น้ำมันเบนซิน

| **10 อันดับประเทศที่ใช้รถเชื้อเพลิงแก๊สธรรมชาติอัดในปี พ.ศ. 2553** (ล้านคัน)  |
| --- |
| ธงของประเทศปากีสถาน ปากีสถาน | 2.74 |
| ธงของประเทศอิหร่าน อิหร่าน | 2.60 |
| ธงของประเทศอาร์เจนตินา อาร์เจนตินา | 1.90 |
| ธงของประเทศบราซิล บราซิล | 1.66 |
| ธงของประเทศอินเดีย อินเดีย | 1.08 |
| ธงของประเทศอิตาลี อิตาลี | 0.73 |
|  สาธารณรัฐประชาชนจีน | 0.45 |
| ธงของประเทศโคลอมเบีย โคลอมเบีย | 0.34 |
|  ไทย | 0.21 |
| ธงของประเทศยูเครน ยูเครน | 0.20 |
| **รวม** | 12.67 |
| *ที่มา:* |
|

การใช้ในประเทศไทย
-----------------

ในประเทศไทย มีการให้บริการโดยบริษัท ปตท. บางจากปิโตรเลียม ทีพีไอ โพลีน และซัสโก้

ดูเพิ่ม
-------

* แก๊สธรรมชาติ (Natural gas)
* แก๊สธรรมชาติเหลว (LNG)
* แก๊สปิโตรเลียมเหลว (LPG)
* ยานพาหนะแก๊สธรรมชาติ (NGV)
* แก๊สไบโอมีเทนอัด (CBG)

อ้างอิง
-------

1. ↑  ราชบัณฑิตยสถาน เก็บถาวร 2017-07-15 ที่ เวย์แบ็กแมชชีนกำหนดให้คำว่า natural gas เป็น "แก๊สธรรมชาติ" ดังนั้นจึงควรใช้ว่า "แก๊สธรรมชาติอัด" ด้วย
2. ↑  Natural Gas Vehicle Statistics เก็บถาวร 2010-01-10 ที่ เวย์แบ็กแมชชีน(อังกฤษ)

* เอ็นจีวี จากสำนักงานนโยบายและแผนพลังงาน กระทรวงพลังงาน เก็บถาวร 2007-07-12 ที่ เวย์แบ็กแมชชีน
* สาระน่ารู้เกี่ยวกับ NGV เก็บถาวร 2012-01-31 ที่ เวย์แบ็กแมชชีน บริษัท ปตท. จำกัด (มหาชน) เรียกข้อมูลล่าสุด 21 เมษายน 2555

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **แก๊สธรรมชาติอัด**

* ก๊าซธรรมชาติ"เอ็นจีวี" (NGV) เก็บถาวร 2010-07-19 ที่ เวย์แบ็กแมชชีน